Dis wanneer gr. 1’s en gr. 2’s mag terugkeer skool toeTwee leerders demonstreer sosiale afstand by Laerskool Tygerpoort (Foto: Verskaf) Gr. 1- en gr. 2-leerders kan op 6 Julie terugkeer skool toe. Dit volgens gewysigde regulasies wat op 1 Junie in die Staatskoerant gepubliseer is. Die aanvanklike regulasies het nie melding gemaak van wanneer dié leerders mag terugkeer skool toe nie, maar het wel die datums vir ander grade uiteengesit. Skole sou aanvanklik op 1 Junie vir gr. 7- en gr. 12-leerders heropen, maar die onderwysdepartement het dié datum op die laaste nippertjie ŉ week later geskuif. Die gewysigde regulasies dui egter steeds aan dat dié leerders op 1 Junie mag terugkeer skool toe. Daarom, sê regskenners, staan dit skole vry om wel te heropen indien hulle aan al die nodige gesondheid- en veiligheidsmaatreëls voldoen. Die jongste weergawe van die regulasies bepaal ook dat ander grade vroeër mag begin skoolgaan by ŉ bepaalde skool, mits die skool aan al die gesondheid- en veiligheidsmaatreëls voldoen, soos uiteengesit in die regulasies. Só ŉ skool moet ŉ aansoekvorm aan die hoof van die betrokke provinsiale onderwysdepartement stuur, wat die besluit moet goedkeur. Van die Gautengse skole het Maandag reeds begin om onderwysers op te lei. (Foto: Verskaf) Die regulasies bepaal verder dat nasorgsentrums verbonde aan skole ook kan oopmaak, mits hulle aan bogenoemde maatreëls voldoen. Solidariteit en die Skoleondersteuningsentrum (SOS) het dié wysigings verwelkom. “Skole wat gereed is om oop te maak – kan nou oopmaak. Ongelukkig skep minister Angie Motshekga onsekerheid deur laaste minuut media uitsprake wat strydig is met amptelike direktiewe,” het dr. Dirk Hermann, bestuurshoof van Solidariteit, gesê. Leerders moet in ŉ gesonde omgewing kan leer, en onderwysers in ŉ gesonde omgewing werk. Skole wat al die nodige maatreëls ingestel het, moet juis aangemoedig word om oop te maak.” Hy sê dit kom voor dat die onsekerheid oor skole neerkom op ŉ politieke toutrekkery tussen vakbonde en organisasies betrokke by die gesprekke met die minister. “Uiteindelik ly ons kinders daaronder. Hulle het ŉ grondwetlike reg om by die skool te wees,” het Hermann bygevoeg. “Indien daar verdere pogings is om die onmiddellike hervatting van onderrig by skole wat kan oopmaak te stuit, sal ŉ hofaansoek geloods word om te verseker dat leerders se reg tot onderrig beskerm word,” sê Melanie Buys, hoof van ontwikkeling by die SOS.